
Προοίμιο
40 χρόνια μετά την έναρξη της ψυχιατρικής μεταρρύθμισης η Ψυχανάλυση έχει πάψει να είναι η κυρίαρχη θεωρητική αναφορά. Υπάρχουν ακόμη κάποιες βραχονησίδες όπου η ψυχιατρική πρακτική εμπνέεται από την ψυχανάλυση. Φυσικά στην Ελλάδα η ΕΚΨΨΥ, που τόσο με τιμά με την πρόσκλησή της, και στην Γαλλία ο 13ος τομέας της Δημοσίας Ψυχιατρικής Φροντίδας του Παρισιού, όπου ακόμη αντιστεκόμαστε στην ολοκληρωτική επικράτηση της ιδεολογίας των νευροεπιστημών.
Θα προσπαθήσω να προτείνω μια θεωρητικοποίηση της ψυχιατρικής πράξης. Διότι χωρίς επαναστατική θεώρηση/ονειροπόληση η πράξη μας κινδυνεύει να διολισθήσει στο εμπειρικό πράττειν, ως ένα είδος τυφλής, συχνά επαναλαμβανόμενης πρακτικής.
Οι σκέψεις που ακολουθούν προέρχονται από ένα συνδυασμό της νοσοκομειακής μου πρακτικής σε ένα Κέντρο Υποδοχής Κρίσεων και της ψυχαναλυτικής μου εμπειρίας. Πρόκειται για δύο ετερογενείς χώρους με ένα όμως κοινό σημείο, την προσπάθεια να ανακουφιστεί η ψυχική οδύνη. Θα επιχειρήσω να κρατήσω τους δύο αυτούς πόλους της εμπειρίας μου εντός ενός γόνιμου πεδίου, για να προτείνω μια θεωρητική αντίληψη της καθημερινής ψυχιατρικής πρακτικής από την πλευρά ενός τρίτου, που θα ορίσω ως Θεσμικό τρίτο [ΘΤ]. Η ψυχαναλυτική θεωρία αν και ετερογενής στο ψυχιατρικό πεδίο (Azoulay, 2016 - Green, 2002) μπορεί να επιτρέψει την σύγκληση δύο τρόπων προσέγγισης απέναντι στην πάντα ρευστή κλινική εικόνα που χαρακτηρίζουμε ως κρίση. 

Η κρίση και το επείγον
Η κρίση διαφέρει από το επείγον ψυχιατρικό περιστατικό. Ένα σύστημα σε κρίση βρίσκεται σε ανισορροπία, αλλά ο συσχετισμός των δημιουργικών δυνάμεων με τις καταστροφικές δεν έχει φτάσει σε κάποια έκβαση. Το επείγον προσδιορίζει μια κατάσταση όπου οι καταστροφικές δυνάμεις έχουν υπερτερήσει και έτσι το οικοσύστημα κινδυνεύει είτε να εκραγεί είτε να καταρρεύσει, θέτοντας σε κίνδυνο την ίδια τη ζωή του υποκειμένου. Πρόκειται λοιπόν για  μια κατάληξη της κρίσης που προηγήθηκε με την ήττα των δημιουργικών δυνάμεων. Η φροντίδα των δυο κλινικών εικόνων απαιτεί μια διαφοροποιημένη προσέγγιση (Guedj –Bourdiau, 2008). Ας υπενθυμίσουμε εδώ ότι οι θεραπευτικές αποφάσεις που αφορούν σε τέτοιες καταστάσεις βρίσκονται σε ετεροχρονισμένη σχέση. Στο επείγον υπάρχει ανάγκη άμεσης αντίδρασης, ενώ η κρίση απαιτεί μια γρήγορη απάντηση, η οποία πρέπει να αγγίξει τον ασθενή για να μην καταλήξει η κρίση σε επείγον. Αντιλαμβανόμαστε ότι κινούμαστε σε διαφορετικά  πεδία σκέψης και δράσης. Στη μεν κρίση είμαστε ακόμη σε μια σχέση λόγου. Αντίθετα στο επείγον η πράξη/αντίδραση είναι απαραίτητη εκεί όπου ο λόγος κινδυνεύει να γίνει απλή φλυαρία.

Ορίζοντας την κρίση, προσδιορίζοντας την υποδοχή της
Υποδεχόμαστε ασθενείς που δυσκολεύονται να εγγράψουν συμβολικά την πραγματικότητα και τον ταυτοτικό τους μύθο (Gibeault, 2010). Η κρίση υπερκεράζει την περιέχουσα λειτουργία τους, παρασύρει το αμυντικό τους σύστημα και την ικανότητά τους να φαντασιώνουν, οπότε υπάρχει ανάγκη να παρέμβει ένας τρίτος. Η κρίση παρωθεί και υποχρεώνει το ψυχικό όργανο να αναδιοργανωθεί ακολουθώντας προϋπάρχουσες συναρθρώσεις, με κίνδυνο να αποδιοργανωθεί υπό την πίεση μιας ψυχικής εγγραφής της πραγματικότητας, η οποία δεν βρίσκει ούτε ένα επαρκές περιέχον ούτε μια αποτελεσματική φαντασιωσική οργάνωση (Kapsambelis, 2009). Ακούγοντας τον ασθενή στην κατάσταση αυτή προσπαθούμε να μην παρασυρθούμε από την παρούσα δυσκολία και να φανταστούμε τις επαναλήψεις και τις συνεχείς αποτυχίες των φαντασιωσικών οργανώσεων της πραγματικότητας. Θεραπευτική μας φιλοδοξία είναι να αναπαραστήσουμε μια πρώτη συμβολική εγγραφή και να κατανοήσουμε την παρούσα ψυχική λειτουργία σαν επανάληψή της. 
Φυσικά δεν είναι δυνατόν να αντιληφθούμε όλες τις πτυχές της αλχημείας των αναδιαρθρώσεων και των επανερμηνειών σε όλα τα διαδοχικά φαντασιωσικά σενάρια που επιχειρούν να δώσουν νόημα στην πραγματικότητα. Θα επιχειρήσουμε να φανταστούμε ακροθιγώς τις τρέχουσες δυσκολίες που επαναλαμβάνουν, κατά μία έννοια, τις επισφαλείς ψυχικές οργανώσεις του παρελθόντος (Gougoulis, 2017, 2018). Άλλωστε, η πείρα μάς δείχνει πως δεν πρέπει να προχωρήσουμε με βιασύνη στην προσπάθειά μας να κατανοήσουμε, κινδυνεύοντας έτσι να αποδώσουμε ένα νόημα κάτω από την πίεση του κενού. Η απάντηση του γιατρού στην κρίση είναι καταρχήν μια υποδοχή, μια ακρόαση που κατά το δυνατόν θα αγγίξει τον ασθενή. Θα μου επιτρέψετε μια αναλογία και την δική μου μετάφραση του holding  του Winnicott. Ο ασθενής χρειάζεται έναν εναγκαλισμό, να νιώσει ότι τον αγκαλιάζουν. Έτσι μια τέτοια απάντηση μπορεί να θεωρηθεί σωστή χωρίς να φιλοδοξεί εξ αρχής να είναι ακριβής, όπως φιλοδοξεί να είναι μία ερμηνεία. Αυτή η πρώτη απάντηση στηρίζει το άνοιγμα νέων διεξόδων.
Κατά το πλείστον, η πρώτη μας απάντηση συνοδεύεται από μια θεραπευτική πράξη που μας παρέχει τη δυνατότητα να απομακρύνουμε την ένταση της οδύνης που απαιτεί άμεση ανάγκη για ανακούφιση. Καθίσταται έτσι δυνατό να σταθεροποιήσουμε τη ψυχική διάσταση του χρόνου η οποία, σε μια επείγουσα κατάσταση, περιορίζεται σε ένα πιεστικό παρόν που συντρίβει τη στήριξη του παρελθόντος και την προοπτική του μέλλοντος. Η κρίση, ως κριτικό σημείο, μπορεί να αποτελέσει την ευκαιρία να βρεθούν νέες απαντήσεις σε παλιά αινίγματα. Η συνθήκη της συνάντησης τοποθετεί δυνητικώς το γιατρό ως νέο συνομιλητή δίπλα σε παλιά imagos (Denis, 1996). Φιλοδοξούμε να μην επαναλάβουμε, όπως περίπου ο ασθενής, τις συνθήκες που καθόρισαν ένα οικονομικά ασταθές πρότυπο σχέσεων. Αναφέρομαι στην πρώτη εμπειρία ικανοποίησης, μια σύνθετη κατάσταση συνάντησης όπως παρουσιάζεται στο Σχεδίασμα για μια επιστημονική ψυχολογία (Freud, 1950 - Gougoulis, 2010).
Κλινικά θα συναντήσουμε τη κρίση σε τρεις εκδοχές : 
1. ο ασθενής που έρχεται μόνος του,
2. ο ασθενής που έρχεται υπό την πίεση της οικογένειάς του ή των υποκατάστατων της, που θα χαρακτηρίσω ως ένα περιβάλλον κατά την έννοια τουWinnicott,
3. τέλος ο ασθενής που παραπέμπεται από ένα θεραπευτικό περιβάλλον που είναι σε δυσκολία.
Το κοινό σημείο των αιτημάτων αυτών είναι κάθε φορά καθαρό: να ανακουφίσουμε μια οδύνη που ξεπερνά το σύνηθες αμυντικό σύστημα που εμπεριέχει τις αρνήσεις και τους επακόλουθους διχασμούς τους. Πράγματι, υποθέτω ότι ο ασθενής έχει κιόλας αντιμετωπίσει δυσκολίες με τη φαντασιωσική του οργάνωση, δηλαδή την ικανότητά του να επεξεργαστεί τη βιαιότητα της  ενορμητικής ροής και το αίνιγμα της αντιμετώπισης του πραγματικού.
Υιοθετούμε λοιπόν μια στάση διαθεσιμότητας, δείχνοντας όμως ένα όριο, κάτι που την διαφοροποιεί από την διολίσθησή της σε μια στάση υποταγής, ως να υπονοεί « είμαι στην απόλυτη διάθεσή σας» . Σεβόμαστε την άρνησή του ασθενούς, καθόσον είναι ριζική, υπογραμμίζοντας όμως τα αποτελέσματά της. Αλλιώς, αποσιωπώντας την λειτουργία τής πολύπλοκης αυτής αμυντικής διαδικασίας κινδυνεύουμε να γίνουμε συνένοχοι των σχάσεων που είναι αδιάσπαστα συνυφασμένες μαζί της.[footnoteRef:3] Εντοπίζοντας και παρέχοντάς στον ασθενή μια πρώτη ανάγνωση της οδύνης, δείχνουμε και μια πρώτη δυνατότητα ανοίγματος. Ο ασθενής απευθύνεται σε έναν ειδήμονα τον οποίο μπορεί να επενδύσει ως αλεξι-διεγερτικό σύστημα που θα τoυ επιτρέψει να υφάνει μια ιστορία. Έτσι εξαλείφει την ανάγκη αποβολής της ενορμητικής έντασης από το προσυνειδητό. Αντίθετα υποστηρίζει τις ικανότητες μεταβολισμού και αποτοξίνωσης στην εν δυνάμει επισφαλή συνάντηση δύο ναρκισσισμών, του γιατρού και του αρρώστου. Η γόνιμη έκβασή της συνάντησης αυτής διανοίγει εκ των υστέρων τα δεδομένα μιας εύχρηστης μεταβατικής διαδικασίας. Εντοπίζουμε έτσι τη μεταβιβαστική ικανότητα μέσα από τις κινήσεις επένδυσης του ασθενούς υπό τη μορφή επαναλήψεων και μετατοπίσεων στη σχέση με  γονικά υποκατάστατα. [3: Αναπτύσσω εδώ τις ιδέες που προτείνουν ο Jean Guillaumin (1998) και ο Gérard Bayle (1998) στις εργασίες τους για την σχάση.] 

Προτείνω να ονομάσουμε την συνολική αυτή διαδικασία Θεσμικό Τρίτο (ΘΤ). Πράγματι, ο γιατρός τοποθετείται ως τρίτος ανάμεσα στον αιτούντα και την εμφανή οδύνη. Ως τρίτος ανάμεσα στον ασθενή και το αίτημά του, ως τρίτος ανάμεσα στην οικογένεια ή ένα σύστημα ψυχικής ισορροπίας που ως τότε ήταν επισφαλές και το οποίο καταρρέει τη στιγμή του αιτήματος και τον ασθενή. Ως τρίτος, τέλος, ανάμεσα στο σύστημα πρόνοιας που αποδεικνύεται ανεπαρκές να περιέξει τις εντάσεις της ψυχικής λειτουργίας του ασθενούς και τον ασθενή. Σε κάθε περίπτωση θα έχουμε να φροντίσουμε  ένα οικοσύστημα.
Οι συνθήκες αυτές μιας αρχικής συνάντησης με την ψυχιατρική είναι επομένως διαφορετικές από το πλαίσιο ενός αιτήματος ανάλυσης που θα μας χρησιμεύσει όμως ως υπόρρητη θεωρητική αναφορά. 
Υποθέτουμε λοιπόν μια αναλογία μεταξύ Θεσμικού Τρίτου και Αναλυτικού Τρίτου που αποτελεί την απάντηση σε ένα αναλυτικό αίτημα. Ο ΑΤ είναι ένας ψυχικός χώρος που επιτρέπει σε ψυχικά περιέχοντα και στοχαστικά συστήματα να αναβάλλουν το αίτημα για άμεση ανακούφιση της οδύνης και οδηγούν τον ασθενή να ενδιαφερθεί για την ψυχική του λειτουργία, η αστοχία της οποίας προκαλεί την κακουχία του. H εν λόγω ρύθμιση προϋποθέτει λοιπόν την ύπαρξη μιας λειτουργίας εσωτερικού τρίτου (ΕΤ), που στην περίπτωση του ασθενούς σε κρίση, λειτουργεί με ανεπαρκή περιέχοντα συστήματα. Εξ ου και απευθύνεται κάπου για στήριξη.
Είτε πρόκειται για ένα άτομο και/ή το εξωτερικό οικοσύστημά του, το αίτημα για ανακούφιση απευθύνεται σε κάποιον που υποτίθεται πως μπορεί να ανακουφίσει. Αν το εγκαλούμενο σύστημα φροντίδας αντιληφθεί σωστά το αίτημα και την αιτιολογία του τότε θα περιέξει, ανοίγοντας έτσι τον δρόμο ώστε να μπορέσει ο ασθενής να αντιληφθεί ότι στη γένεση της οδύνης του βρίσκεται η ψυχική του λειτουργία. Ταυτόχρονα τον ελευθερώνει από την επιτακτική αναζήτηση μιας άμεσης μαγικής λύσης. Στη διαδικασία αυτή, ο γιατρός βρίσκεται σε διαρκή προσπάθεια και ανάγκη να επινοήσει τον τρίτο ως εάν να απειλείται η τριτεύουσα λειτουργία τού μεν ασθενή με εξαφάνιση της δε δικής του με παράλυση.
Μπορούμε έτσι να αντιληφθούμε ότι ο γιατρός στο Κέντρο Υποδοχής Κρίσεων υποδέχεται και οφείλει κατ’αρχάς να ανακουφίσει. Η ψυχιατρική συνάντηση αποτελεί ένα πεδίο διακύβευσης των αναπαραγόμενων κρίσεων που επιχειρεί να βοηθήσει ένα ψυχικό όργανο και τα στηρίγματά του, επιχειρώντας να δώσει μορφή σε μια άμορφη οδύνη που αναστατώνει και θέτει σε κίνδυνο το Εγώ του ασθενή και/ή τα εξωτερικά του στηρίγματα του. Με αυτόν τον τρόπου υποστηρίζει τον υπό κρίση ψυχισμό, τον υπό απειλή εσωτερικό τρίτο και παρακινεί στη δημιουργία ενός νέου χώρου, του Θεσμικού Τρίτου, μέσα από την ποιότητα των απαντήσεών του. Ο ΘΤ καλείται να αποτελέσει ένα στήριγμα του ΕΤ. Η κρίση με την νέα αυτή συνθήκη μπορεί να γίνει ευκαιρία αναδιαπραγμάτευσης των παλαιών επισφαλών ισορροπιών.
Λίγο πριν μνημονεύσαμε την πρώτη εμπειρία ικανοποίησης που χρησίμευσε ως παράδειγμα ενός στοχασμού ο οποίος αφορά στην πρώτη εγγραφή της πραγματικότητας. Οφείλουμε τώρα να διευρύνουμε την εμπειρία αυτή στο βίωμα από τα ερωτήματα του γονιού: ένα προσχέδιο πεδίων συμβολοποίησης που συμμερίζονται, όσοι νοιάζονται για το βρέφος και τις απαντήσεις τους στις πρώτες άρρητες ανάγκες τού βρέφους (ομιλούσες πράξεις). Είναι αυτή η διαδικασία που δημιουργεί τη συγγένεια ως περιέχουσα και συμβολοποιούσα λειτουργία. Ο βιολογικός γονιός, ο γεννήτωρ, κατοικεί, ενσαρκώνει, ζωογονεί την αρχαϊκή σχέση και δίνει έτσι νόημα στη γονεϊκή λειτουργία και εξ αυτού ακριβώς εξελίσσεται σε συμβολικό γονιό. Μέσα από τη συνάντηση  τού εν τω γεννάσθαι ψυχισμού του παιδιού και της υποδοχής του από αυτή την αναδυόμενη γονεϊκότητα θα κατασκευαστεί το πρότυπο, αν μου επιτρέπεται, η μήτρα του Εσωτερικού Τρίτου.

Το παράδειγμα της τοποθέτησης του Αναλυτικού Τρίτου ως μήτρας του Εσωτερικού Τρίτου
Σας προτείνω να συγκεντρωθούμε στην ψυχαναλυτική συνεδρία ως το πλέον μελετημένο παραδειγματικό πρότυπο. Απέναντι στην προβληματική κατάσταση ενός ψυχικού συστήματος («τι μου συμβαίνει;»), ο αναλυτής εγκαλείται έναντι ενός απλού αιτήματος για ανακούφιση της οδύνης και του προβληματισμού. Εδώ το πεδίο του τρίτου είναι η θέση του θεραπευτή μεταξύ της οδύνης και του υποφέροντος εγώ. Μπορούμε να υποθέσουμε πως υποφέρει η συνήθης σκεπτική ροή του ασθενή. Αδυνατεί να επιλύσει κάποια θέματα της ψυχικής του εργασίας (π. χ. τη σταθερή αναζήτηση νοήματος) και έτσι αναγκάζεται να εγκαλέσει τον θεραπευτή σε θέση τρίτου μεταξύ αυτού και της οδύνης του. Ο ΕΤ του αιτούντος αποτελεί εδώ ένα επαρκές περιέχον, σε δυσκολία μεν αλλά όχι σε αποδιοργάνωση. Ο αναλυτής θα διευκολύνει τη δημιουργία αυτού του πολύ ιδιαίτερου χώρου που πλέον θα χαρακτηρίζεται ως Αναλυτικός Τρίτος. Η συνθήκη αυτή του τρίτου, σύμφωνα με τον André Green (1990), είναι μια τριαδική δομή που περιλαμβάνει το υποκείμενο, το αντικείμενο και την αναπαράσταση της σχέσης τους. Στη θεραπεία, το αναλυτικό αντικείμενο τοποθετείται μεταξύ αναλυτή και πάσχοντος. Αναπαράγει τον Εσωτερικό Τρίτο στη λειτουργία του και τη δυσχέρειά του. Πρόκειται για ένα μεταβατικό χώρο όπου γίνονται έκδηλοι ορισμένοι πόλοι μιας λειτουργίας: ελεύθερος συνειρμός, επιπλέουσα προσοχή, σκέψη, ερμηνευτική παρέμβαση, σύλληψη του νοήματος κ.λπ. Στην ουσία ο Αναλυτικός τρίτος αναπαράγει την «αυτοπερίεξη» του αναλυόμενου χωρίς να επικαλύπτει ολοσχερώς το φαντασιωσικό τρίτο του οιδιπόδειου αστερισμού κατά την επίλυσή του.
Η ψυχική επένδυση της συνάντησης αυτής ορίζει το πεδίο της ιδιαίτερης μεταβίβασης που χαρακτηρίζουμε μεταβιβαστική νεύρωση, ένα ειδικό εργαστήριο της αναλυτικής θεραπείας και των επτά πυλώνων της: μια διαδικασία hic et nunc et mecum {εδώ, τώρα, μεθ’εμού} όπως παλιά, αλλού, με κάποιον άλλο. Έτσι, μια μονόπλευρη αφήγηση εξελίσσεται σε μια εξιστόρηση που συμμερίζεται κάποιος άλλος και υφαίνεται σιγά σιγά σε μια κοινή ιστορία . Η μεταβιβαστική νεύρωση στην φροϋδική της εκδοχή είναι καταρχήν το πεδίο μιας επανάληψης κατά την οποία η μεταβίβαση αναδύεται ως αντίσταση. Σε ένα δεύτερο χρόνο θα γίνει ο χώρος μιας επεξεργασίας που τροποποιεί τη νευρωτική οικονομία και τη νευρωτικό ιστό, χώρος λοιπόν μιας αλλαγής, μιας νέας μεταβατικής θέσης που την ορίζω ως εσωτερικό συνομιλητή τον οποίο μπορούμε να φέρουμε σε ένταση με τα γονεϊκά imagos. 
Η κατασκευή του Αναλυτικού Τρίτου υπερτίθεται στην ανάπτυξη της παιδικής νεύρωσης, της οποίας επαναλαμβάνει τις κινήσεις και τις αποτυχίες, ελπίζοντας να τις ξεπεράσει. Πεδίο ονειροφαντασίας, ενός παιχνιδίσματος σε έναν δυνητικό χώρο, ο αναλυτικός χώρος γίνεται το περιέχον μιας μεταβίβασης που βιώνεται με τη μορφή εύχρηστου παιχνιδιού (Roussillon, 2008  - Winnicott, 1971). Μέσα σαυτό το πεδίο της μεταβιβαστικής νεύρωσης ο αναλυόμενος συνεχώς δημιουργεί και ταυτόχρονα αποδομεί την  μορφή του αναλυτή. Από τη μεριά του, ο αναλυτής δεν δυσκολεύεται ιδιαίτερα για να διαφυλάξει τη ρευστότητα μεταξύ πρωτογενών διαδικασιών και κάποιων δευτερογενών στιγμών. Σε αυτόν τον χώρο αναδύεται η ερμηνεία
Ο Αναλυτικός Τρίτος είναι ένα στηρικτικό φάσμα που προσφέρει ο αναλυτικός χώρος στη  θεραπεία. Πρόκειται για ένα συμβολικό μεταβατικό πεδίο που δημιουργείται και καταστρέφεται διαρκώς μέχρι του σημείου που, μη όντας πλέον χρήσιμο στην πραγματική του ενσάρκωση, μπορεί να φθίνει, να χάνεται με το τέλος της ανάλυσης. Τότε εσωτερικεύεται, ενδοβάλλεται και αναλαμβάνεται από τον αναλυόμενο. 
Για να γίνει καλύτερα κατανοητή η λειτουργία αυτού του χώρου ας δοκιμάσουμε να μελετήσουμε τις θεωρητικοποιήσεις ψυχαναλυτών που αναφέρουν τα πεδία που περιγράφουμε. Όταν ο Freud το 1911 περιγράφει τις διαδικασίες σύλληψης της πραγματικότητας, θα ξεχωρίσει σε μια υποσημείωση, για λόγους εννοιολογικής διερεύνησης, την Αρχή της ευχαρίστησης/απαρέσκειας και την Αρχή της πραγματικότητας ως να υπήρχαν χωριστά και ως εάν θα μπορούσε να υπάρχει μια ψυχική οργάνωση που να υπόκειται απολύτως στην ευχαρίστηση, αδιαφορώντας για την πραγματικότητα. Αυτός ο μύθος είναι εφικτός, συνεχίζει ο Freud, αν φανταστούμε το βρέφος στη συνθήκη όπου προστίθενται οι μητρικές φροντίδες, επανερχόμενος έτσι στις ιδέες του τότε αδημοσίευτου Σχεδιάσματος για μια επιστημονική ψυχολογία (Freud, 1950). Η κυριαρχία της Αρχής της πραγματικότητας δεν μπορεί να πάρει μορφή παρά μόνο έπειτα από την ψυχική απόσπαση από τους γονείς. Το σύστημα αυτό λοιπόν είναι εσωτερικευμένο, λειτουργικό και επαναλαμβάνεται στη μεταβιβαστική νεύρωση. Πιο κάτω στο ίδιο κείμενο προτείνει την άρθρωση μεταξύ των δύο αυτών τρόπων ψυχικής λειτουργίας: «η τέχνη επιτελεί τη συμφιλίωση των δύο αυτών αρχών. Η απάρνηση της ενορμητικής ικανοποίησης που απαιτεί η πραγματικότητα συνοδεύεται στη δημιουργία της από μια εκτροπή που ανοίγει τον δρόμο στην φαντασιωσική ζωή».
Ο Green (1972) σχολιάζει τη φροϋδική υπόθεση και προτείνει να προστεθεί η διαδικασία άρθρωσης των πρωτογενών διαδικασιών με τις δευτερογενείς μέσω των τριτογενών διαδικασιών. Οι πρωτογενείς διαδικασίες περιορίζουν τον κορεσμό των δευτερογενών και εναλλάξ. Πρόκειται για την εξασφάλιση μιας συνύπαρξης υπό μορφή σύνδεσης και αποσύνδεσης. Όταν ονειρεύομαι, η δευτερογενής επεξεργασία του ονείρου εμπλέκεται στη πρωτογενή διαμόρφωση του ίδιου του ονείρου. Όταν σκέφτομαι, πρέπει η εν λόγω δευτερογενής εργασία να παραμείνει ανοιχτή στις πρωτογενείς διαδικασίες που εξασφαλίζουν την επιβολή της δημιουργικής ενόρασης κατά τη στιγμή του πιο αυστηρού ορθολογισμού. Κάθε φορά, η καλή λειτουργία των τριτογενών διαδικασιών εξασφαλίζει την υπεροχή ενός τύπου λειτουργίας. Γι’ αυτό, όταν ονειρεύομαι αφήνομαι στην πρωτοβουλία των πρωτογενών διαδικασιών. Όταν σκέφτομαι, πρέπει να απελευθερωθώ από την παρασιτική εισβολή των πρωτογενών διαδικασιών για να εξασφαλίσω μια νοητική εργασία, που έτσι δεν υφίσταται ένα πλήθος ανεξέλεγκτων συναισθημάτων ικανά να θραύσουν την οικονομία της σκέψης. Ιδού λοιπόν ένα παράδειγμα της λειτουργίας του Εσωτερικού Τρίτου στο πεδίο της αναλυτικής θεραπείας. Η διαδρομή της φαντασίωσης (συνειρμός ή επιπλέουσα προσοχή) θα ανταμειφθεί με τη μορφή συνειδητοποίησης και στους δύο πρωταγωνιστές του αναλυτικού χώρου με την εργασία της ερμηνείας.
Το φροϋδικό σχήμα αφορά σε μια νευρωτική αυτοπεριέχουσα δομή, αλλά είναι επιτακτική ανάγκη να φανταστούμε τη λειτουργία των μητρικών φροντίδων αν θέλουμε να κατανοήσουμε τις πιο εύθραυστες ψυχοπαθολογικές ρυθμίσεις. Αυτή ακριβώς η ανάγκη με κάνει να υποστηρίζω, ακολουθώντας τις ιδέες της Paulette Letarte (1981), πως δεν πρέπει να καταφεύγουμε σε μια και μόνο θεωρητικοποίηση απέναντι σε πολύπλοκες κλινικές καταστάσεις. 

Ο Θεσμικός Τρίτος: λειτουργίες και δυσκολίες
Ο Εσωτερικός Τρίτος, όπως και ο Αναλυτικός Τρίτος, παραμένει λειτουργικός όσο διατηρείται η συμβολοποιούσα ικανότητά του.To μέγεθος της κρίσης καθορίζει τη ρήξη της ρευστότητας μεταξύ πρωτογενών και δευτερογενών διαδικασιών, την αποτελμάτωση της λειτουργίας του εσωτερικού τρίτου που γι’αυτό το λόγο θα έχει την ανάγκη ενός στηρίγματος στην πραγματικότητα, 
Σε αυτή τη θέση στήριξης, ο Θεσμικός Τρίτος καλείται να ενσαρκώσει, με περισσότερους του ενός τρόπους τον ΕΤ, την εσωτερική λειτουργία που έχει ξεπεραστεί και ακυρώνεται. Ο ΘΤ εδώ ενσαρκώνει τα διάφορα πρότυπα μεταβίβασης που επαναλαμβάνουν τις σχεσιακές θέσεις που διαρκώς αναθεωρούνται και επανερμηνεύονται, ανάλογα με την εξέλιξη του ψυχισμού, από το αρχαϊκό περιβάλλον μέχρι το Οιδιπόδειο Σύμπλεγμα,  την πλέον προφανή και πλήρη συμβολική αναθεώρηση. Η επενδυτική κίνηση τού εν οδύνη υποκειμένου προσανατολίζεται –μαγνητίζεται σχεδόν– προς αυτόν τον χώρο που θα παρουσιαστεί ως το περιβάλλον όπου ο γιατρός πρέπει να φανταστεί, να προσδιορίσει και να χαρακτηρίσει τον αδιαμόρφωτο ψυχικό  πόνο.
Οι υπόρρητες θεωρίες μας αφήνουν τη δυνατότητα να σκεφτούμε ώστε να μην παγιδευτούμε από την ποσότητα της διέγερσης και την τυραννία της ανάγκης, καθώς και τον κίνδυνο να μας επιβληθεί ένα κακώς προσδιορισμένο εν ενεργεία αμυντικό σύστημα. Η εξέταση της αντιμεταβίβασής μας είναι ο τόπος μιας λειτουργίας που αναζητά διαρκώς, εφευρίσκει και ενσαρκώνει τον τρίτο.
Έτσι, αυτή η λειτουργία αναζήτησης τρίτου εμφανίζεται σε πολλούς τόπους και καταστάσεις της καθημερινής ψυχιατρικής πρακτικής: κατά την ανταλλαγή μεταξύ συναδέλφων μετά τη συνέντευξη, την κλινική σύνθεση κλπ. Ας μη ξεχνούμε τα υποκειμενίζοντα σχόλια, σκηνές διαλόγου κατά την διάρκεια της συνέντευξης, που αναπαράγουν τις απορίες των γονιών και των θεραπευτών απέναντι στους ασθενείς.[footnoteRef:4] Ας κρατήσουμε μέσα σε αυτή την ομάδα, μια ξεχωριστή θέση για τις ομιλούσες πράξεις, αυτό το είδος παρέμβασης που ο Paul-Claude Racamier (1998) προτείνει για να σπάσει την ολέθρια επανάληψη της λειτουργίας του υποκειμένου και του ψυχικού του περιβάλλοντος. [4: Επιχειρώ εδώ να συμπεριλάβω περισσότερους από ένα τόπο που έχουν αναφερθεί ως Θεσμικός Τρίτος, αρχίζοντας από τον ψυχαναλυτή ενός ιδρύματος, τον εφημερεύοντα ή ακόμα την εποπτεία, θέσεις τις οποίες η Evelyne Kestemberg (1981), ο Jean-Luc Donnet (2005), ο Misès (1993 και τέλος ο Voizot (2006) μεταξύ άλλων, έχουν επαρκώς διερευνήσει.] 

Εντούτοις, οι πράξεις αποτελούν πεδία επανάληψης των πρώτων σχέσεων και περικλείουν τον κίνδυνο να παραβλέψουμε τα ψυχικά διακυβεύματα. Οι θεραπευτές μπορούν έτσι να γίνουν, εν αγνοία τους, συνένοχοι των έμπρακτων αρνήσεων  (π.χ. κατανοώντας βεβιασμένα, προσθέτοντας σημασίες, φετιχοποιώντας έτσι την πράξη της απάντησης) ή απαντώντας κατοπτρικά, εκδραματίζοντας, επαναλαμβάνοντας έτσι τραύματα ή, τέλος, διακόπτοντας ένα προσχέδιο σκέψης, έστω και ασαφούς. Η λειτουργία που ενσαρκώνει ο τρίτος επιτρέπει διά της παρουσίας του, της σταθερότητάς του, της απόστασής του, την εγκατάσταση προ-μεταβιβαστικών σχέσεων. Στις καλές περιπτώσεις, αυτός ο τρόπος σχέσης μπορεί να διανοίξει σε δεύτερο χρόνο τον δρόμο για την εγκατάσταση μιας μεταβιβαστικής νεύρωσης.
Στη πρακτική μας, οι εν λόγω προβληματισμοί μας απασχολούν τα μέγιστα. Πώς να υποδεχτούμε, να εμπεριέξουμε, να αξιολογήσουμε και να απαντήσουμε στην άμεση πίεση, ανοίγοντας όμως και μια προοπτική; Πώς να εξασφαλίσουμε ένα πεδίο ανταλλαγών όπου η πράξη σημαίνει καταγραφή του συνομιλητή, ένα άνοιγμα προς μια ευδιάκριτη και επεξεργάσιμη μεταβίβαση; Ποιες είναι οι λειτουργικές σχάσεις που έσπασαν κατά την κρίση,  τι ακριβώς προσπαθεί να συμβολοποιήσει η αναζήτηση νοήματος του ασθενή και του σύμφυτου στον άνθρωπο τριαδικού συστήματος (Green, 1990);
Ο ΘΤ θα κατασκευαστεί σε αυτό το πλαίσιο που προσφέρουμε ως περιέχον. Επιτρέπει μια αξιολόγηση των ψυχικών κινήσεων. Ο ασθενής απαιτεί μια ανακούφιση της οδύνης του κι όχι τη γνώση της ψυχικής λειτουργίας που την υποστηρίζει. Η πίεση αυτή για άμεση ανταπόκριση, η τυραννία της ανάγκης, μπορούν κατά προβλητικό τρόπο να παραλύσουν τις τριτογενείς διαδικασίες του γιατρού και να οδηγήσουν σε εκδραμάτιση/πράττειν. Το πλαίσιο επιχειρεί να εξασφαλίσει τη θεραπευτική λειτουργία του γιατρού ως τρίτου και να σταθεροποιήσει τη λειτουργία του ασθενή λίγο ως πολύ βραχυπρόθεσμα. Θέλουμε να μην αναπαράγουμε πανομοιότυπα το ίδιο σαθρό προ της κρίσης σύστημα.
Στο εσωτερικό του θεσμικού πλαισίου θα υποδεχτούμε, θα αποδεχτούμε, θα υποστούμε μεταβατικές κινήσεις ενός χαοτικού προβληματισμού που δεν διαμοιράζεται καθόλου σε μια πρώτη φάση. Αναγνωρίζουμε τη ποιότητα των επενδυτικών ψυχικών κινήσεων για να τα χρησιμοποιήσουμε και να τα μετατρέψουμε σε μεταβατικές κινήσεις μέσω των ομιλουσών πράξεων τις οποίες αναλαμβάνουν και πάλι οι λεκτικές παρεμβάσεις. Επιχειρούμε να διατηρήσουμε σε αυτές τη ρευστότητα των ψυχικών κινήσεων. Το πλαίσιο του ΘΤ χρησιμεύει λοιπόν ως αποδέκτης των αδιαμόρφωτων επενδυτικών κινήσεων που υποδεχόμαστε και καλούμαστε να αναγνωρίσουμε, να μεταβολίσουμε, ακόμα και να αποτοξινώσουμε, να επεξεργαστούμε και αποδώσουμε με μορφή κατανοητή και αποδεκτή από το ψυχικό όργανο που έχουμε απέναντί μας, όπως αυτό λειτουργεί.[footnoteRef:5] Μέσα από αυτή την πολύπλοκη και πολύπλευρη λειτουργία του ΘΤ στηρίζεται μια ψυχική συμμαχία, ένα μοίρασμα του βάρους της ψυχικής μάχης του ασθενούς. Εάν φαντασθούμε έναν άξονα, σε μια πρώτη φάση το κέντρο βάρος της μοιραζόμενης σκέψης είναι ο γιατρός. Όσο περισσότερο παίρνει μορφή η οδύνη, τόσο γίνεται εφικτή η μετατόπιση του κέντρου βάρους προς την μεριά του ασθενούς. Από θύμα της αρρώστιας μετατρέπεται σε ενεργό υποκείμενο της θεραπείας του.  [5: Είναι προφανές πως χρησιμοποιώ εδώ το μοντέλο της προβλητικής ταυτοποίησης, όπως αναπτύχθηκε από τους μετα-κλαϊνικούς αναλυτές (Ogden, 1982-1994).
] 


Επιτυχίες και αποτυχίες του Θεσμικού τρίτου 
Η σταθεροποίηση της κρίσης ενδέχεται να έχει ως θετική έκβαση το να αποτελέσει μια ευκαιρία για προβληματισμό έπειτα από μια εποικοδομητική συνάντηση, εισάγοντας έτσι μια επεξεργασία. Μπορεί επίσης να οδηγήσει σε μια αυθόρμητη λύση της κρίσης. Αυτού του είδους οι ταχείες θεραπείες είναι στην πραγματικότητα λύσεις ψευδούς εαυτού ή λειτουργικού διχασμού, που οδηγούν π.χ. σε φετιχοποιημένες συνταγογραφήσεις. Τέλος, μπορούμε να παρατηρήσουμε την αναπαραγωγή κρίσεων στο ίδρυμα, συνοδευόμενων από προβολή ψυχικών συγκρούσεων (αλλά όχι ενδοψυχικών) επάνω στα γονεϊκά υποκατάστατα που έχει κάποιος απέναντί του. Για παράδειγμα,  ένα μέλος της θεραπευτικής ομάδας επιθυμεί στη θέση του ασθενούς, αναπαράγοντας μια κατάσταση επιρροής. Ο κύριος κίνδυνος είναι η διαστροφική έκβαση της συνάντησης. Πράγματι, σε αυτή την περίπτωση, η θεραπευτική συνάντηση αναπαράγει ασυνείδητα μια σιωπηρή και αδιέξοδη πάλη εξουσίας μέσα σε μια άκρως επικίνδυνη ισορροπία, όπου ο θεραπευτικός σαδισμός ( π. χ. θα σε κάνω καλά θες δε θες) θα επιτείνει το θεραπευτικό αδιέξοδο ή ένα καταστρεπτικό αποτέλεσμα. Σε κάθε περίπτωση, οφείλουμε να εντοπίζουμε στις μεταβιβαστικές κινήσεις τις αρθρώσεις των συστημάτων αντίληψης και οργάνωσης της εξωτερικής πραγματικότητας και της ψυχικής πραγματικότητας που λαμβάνουν χώρα στο πλαίσιο συνάντησης που μόλις περιγράψαμε. Εάν ο ΘΤ εγκαθίσταται στις δυσκολίες ή τα ερείπια του εσωτερικού τρίτου, ποια προηγούμενη σχέση αναπαράγει; 
Ας δώσουμε τον λόγο στην κλινική για να αναδείξουμε αυτούς τους προβληματισμούς.

Το θέατρο της κρίσης
Πράξη 1 : Η υποδοχή
Ένας νεαρός άνδρας, ανώτερο επιχειρηματικό στέλεχος, απευθύνεται στο ΚΥΚ σε κρίση πανικού. Δεν μπορεί να πάρει αποφάσεις για το μέλλον του, χάνει τον ύπνο του, γίνεται αγοραφοβικός, φοβάται κάθε είδους επαφή. Βιώνει μια αίσθηση δυσφορίας στα όρια της απειλής χωρίς ξεκάθαρη διάσταση καταδίωξης, η οποία προσομοιάζει σε μια εμπειρία αποπροσωποποίησης. Η μητέρα του, που ζει σε μακρινή χώρα, έρχεται στο προσκέφαλό του. Ο ίδιος δεν μπορεί να ηρεμήσει, πηγαίνει για ύπνο κολλημένος πάνω της χωρίς να μπορεί να κοιμηθεί. Στη συνέντευξη ο ασθενής παραμένει σε μια αφήγηση πολύ επίκαιρη και πραγματολογική, τονίζοντας την ταλαιπωρία από την αίσθηση αδιεξόδου που τον καταβάλλει και απαιτώντας άμεση ανακούφιση. 
Τον υποδέχεται μια ολιγομελής ομάδα (ψυχίατρος, ασκούμενος, νοσηλευτής και ψυχολόγος). Αυτό το πλαίσιο ιδρυματικής επίσκεψης διαφέρει ήδη από την κατάσταση της ατομικής αναλυτικής διάσκεψης. Υπάρχουν τρίτοι των οποίων τον ρόλο εξηγώ στον ασθενή. Η αποδοχή ή όχι αυτής της παρουσίας εκ μέρους των ασθενών αποτελεί ένδειξη της λειτουργίας τους. Όσο περισσότερο πλησιάζουν την αποδιοργάνωση και την ανάγκη ενός νοσοκομειακού πλαισίου, τόσο πιο πρόθυμα δέχονται τους τρίτους. Από την άλλη πλευρά, οι ασθενείς νευρωτικής λειτουργίας δέχονται λιγότερο εύκολα αυτόν τον πραγματικό τρίτο.

Πράξη 2 : Μια απάντηση μέσω μιας ομιλούσας πράξης
Τον διαβεβαιώνω ότι μια ισχυρή αγωγή θα του επιτρέψει να κοιμηθεί και προτείνω ένα νευροληπτικό, θεωρώντας ότι ο λόγος μου πρέπει να είναι αποτελεσματικός. Πράγματι, αν είμαι αποτελεσματικός, ανοίγω ένα πεδίο ανταλλαγής όπου ενσαρκώνω μια ικανότητα και ως εκ τούτου μια αυθεντία με την αρχαϊκή έννοια, χωρίς ωστόσο να γνωρίζω ποια επακριβώς. Εξηγώ επίσης τί περιμένω ως προς την ανάκαμψη του ύπνου και τη λειτουργικότητα του οικοσυστήματος. Βλέπουμε εν συντομία τη μητέρα για να εξηγήσουμε μια απόφαση η οποία αναστέλλει την ιδέα της νοσηλείας που η ίδια ζήτησε με εμφανή αμφιθυμία. Με αυτό τον τρόπο δείχνουμε πως έχουμε λάβει υπόψιν την πολυπλοκότητα του αιτήματος και προτείνουμε  ένα ραντεβού για την επόμενη μέρα. 
Κατά την διάρκεια της ανταλλαγής μεταξύ συναδέλφων μετά τη συνέντευξη, τον κατ’ εξοχήν τριτοποιό τόπο για την ανάκτηση των «ομιλουσών πράξεων», ο ασκούμενος εντοπίζει κάτι το θεατρικό στην παρουσία του ασθενούς. Πρόκειται για ένα διαισθητικό τρόπο διάκρισης μεταξύ ψυχωτικών και μη ψυχωτικών φαινομένων. Ωστόσο, αυτό το μοντέλο μιας πρώτης αντίληψης των αντιμεταβιβαστικών κινήσεων δεν μας επιτρέπει παρά να λάβουμε υπόψιν τις διαθλώμενες κινήσεις μιας ψυχικής επένδυσης τις οποίες είμαστε υποχρεωμένοι να συλλέξουμε και να αναλύσουμε σε δεύτερο χρόνο.

Πράξη 3 :  Αρχικά προσχέδια των πεδίων σχέσεων
Στην επόμενη συνάντηση διαπιστώνουμε ότι ο ύπνος επανέρχεται, ακόμη και αν δεν λειτουργεί στη βέλτιστη μορφή του, δεν περιέχει όνειρα. Η συζήτηση ωστόσο δεν εξελίσσεται ιδιαίτερα. Ο γιατρός που έλυσε το πρόβλημα του ύπνου καλείται ως σύμβουλος να αποφασίσει ανάμεσα σε δύο επιλογές ζωής στην θέση του ασθενούς : να συνεχίσει να εργάζεται στη Γαλλία, ζώντας μόνος ή να επιστρέψει στη μακρινή χώρα όπου κατοικεί η μητέρα του. Ο ασθενής λέει ότι οι γονείς του είναι χωρισμένοι, χωρισμό τον οποίο ο ίδιος έχει βιώσει πολύ καλά. Πιο ήρεμος, παραμένει ωστόσο σε μια προβολική λειτουργία και μια στάση προσδοκίας μαγικής λύσης του προβλήματος της αναποφασιστικότητάς του. Πρέπει να πούμε ότι αυτή η προσδοκία ενισχύθηκε από την αποτελεσματικότητα της συνταγογράφησης. Επιμένουμε να διατυπώνουμε τις αντιτιθέμενες επιλογές προσπαθώντας να θέσουμε τον ασθενή σε θέση να αναλογιστεί τις συνέπειες αυτών των επιλογών, πράγμα το οποίο αδυνατεί να κάνει. Παραμένει στη φυλακή του παρόντος χωρίς τα επακόλουθα  ενός  υποστηρικτικού παρελθόντος και ενός μέλλοντος που επιτρέπει τον ορίζοντα των βλέψεων του.
Σε αυτή τη συνέντευξη απευθύνομαι στην ψυχολόγο η οποία κατέχει έναν πόλο διαφορετικό του δικού μου. Μπορούμε πράγματι να μας επιτρέψουμε μια ψυχοδραματική λειτουργία των συνεντεύξεων, έχοντας παρατηρήσει ότι ένα μέλος της ομάδας καταλαμβάνει έναν αρσενικό πόλο και το άλλο έναν πιο θηλυκό πόλο στην ακρόαση των περιστατικών. Δεν πρόκειται ακριβώς για τη λειτουργία των βοηθητικών εγώ του ψυχοδράματος, αλλά περισσότερο για δοχεία των μεταβιβαστικών περιθλάσεων. Κατά ένα περίεργο τρόπο, ένας από εμάς μιλάει μόνο για «δουλειά» και ο άλλος για την επιθυμία για ζωή, σαν οι δύο αυτές πτυχές να ήταν ασύνδετες. Δεν μιλάμε ο ένας στον άλλο, ο καθένας παραμένει έγκλειστος πίσω από ένα διαφορετικό λόγο. Ο ασθενής απευθύνεται στον ένα σαν να μην υπήρχε ο άλλος και αντίστροφα. Μυστηριωδώς, λοιπόν, αισθάνομαι μέσα μου μια ενόχληση ως προς την συνάδελφό μου. Εντούτοις, αυτός ο χώρος "σιωπηλής σύγκρουσης" μας επιτρέπει να αναβάλουμε οποιαδήποτε απόφαση, προτού κατανοήσουμε τις συνέπειές της. Ανανεώνουμε το συμβουλευτικό ραντεβού για τις αρχές της επόμενης εβδομάδας στο βαθμό που η κατάσταση είναι πιο ήρεμη. 
Στην συζήτηση που ακολουθεί τη συνέντευξη, μοιράζομαι με την συνάδελφό μου το αίσθημα εκνευρισμού μου και προσπαθούμε να το αναλύσουμε. Σε τί θα μπορούσε αυτό να αντιστοιχεί στην ιστορία του ασθενούς; Η ένταση της κίνησης με κάνει να πιστέψω πως πρόκειται για μια πρόσληψη ενός προβολικού στοιχείου. Ο ασθενής μέχρι τώρα είχε αναφέρει ότι ο χωρισμός των γονιών του ήταν απόλυτα ειδυλλιακός. Ωστόσο, βρισκόμαστε αντιμέτωποι με μια αντιμεταβιβαστική εμπειρία που αντιστοιχεί σε μια υπόκωφη διάσταση απόψεων μεταξύ δύο ατόμων που δεν μιλούν μεταξύ τους ή, ακόμη, που εμμένουν σε δύο παράλληλους λόγους. Συναντάμε λοιπόν ένα σενάριο "μπαμπάς / μαμά σε σιωπηρή σύγκρουση" που μας οδηγεί σε μια υπόθεση διχασμού του ασθενούς ο οποίος προβάλλεται σε εμάς. Μετά από αυτή τη συζήτηση με την συνάδελφό μου, έχοντας και η ίδια γνώση περί της διαμόρφωσης της "παρεξήγησης", αποφασίζουμε να διερευνήσουμε αυτό το στοιχείο.

Πράξη 4 : Ο χωρισμός ενός ζευγαριού που έχει γίνει τοξικό
Στο επόμενο ραντεβού δεχόμαστε τον ασθενή μαζί με τη μητέρα του, η οποία παρουσιάζεται αφενός ανακουφισμένη από την έναρξη της θεραπείας και αφετέρου εξαντλημένη από το ότι έχει ακόμη ένα "μωρό στην αγκαλιά". Έχοντας επαληθεύσει την αποτελεσματικότητα της φροντίδας και έχοντας σημειώσει μια μικρή βελτίωση, μπορέσαμε να διερευνήσουμε περαιτέρω την ιστορία του ασθενούς παρουσία της μητέρας του. Πολύ φρόνιμος και μοναχικός, με έναν παπαγάλο ως τον μοναδικό του σύντροφο, ήταν παιδί σχετικά σιωπηλό, χωρίς προβλήματα και φασαρίες. Επανέρχομαι στην ιστορία του χωρισμού των γονέων και η μητέρα προσθέτει με τη σειρά της βάθος στην επίπεδη και "ειδυλλιακή" παρουσίαση του ασθενούς. Πράγματι, μετά από ένα παθιασμένο πρώτο διάστημα, το ζευγάρι των γονιών αποδείχθηκε αδύνατο, ο ένας όντας ονειροπόλος και κάπως ανεύθυνος και η άλλη μια γυναίκα με πιο πρακτικό μυαλό που επιθυμούσε μια οικογενειακή ζωή. Χώρισαν λοιπόν με την ίδια να αναλαμβάνει τις ευθύνες της και να φτιάχνει λίγο καιρό μετά μια νέα οικογένεια με άλλο άνδρα, με τον οποίο απέκτησε δύο επιπλέον παιδιά.
Ενώ ο χωρισμός δεν ήταν επεισοδιακός, η μητέρα απαντώντας όμως στις ερωτήσεις μας, αποκάλυψε έναν πόνο που η ίδια είχε κατασιγάσει. Μοιράζομαι μαζί της εκείνη την στιγμή την ιδέα ότι ο χωρισμός ήταν αποτέλεσμα δύο ανθρώπων που δεν μιλούσαν την ίδια γλώσσα. Προσθέτω επίσης ότι αυτά τα στοιχεία, χωρίς να είναι μυστικά, δεν ήταν μέρος της συνηθισμένης κυρίαρχης αφήγησης. Ο ασθενής δείχνει ελάχιστο ενδιαφέρον και σαυτό το σημείο προσθέτει πως είχε δύο οικογένειες, διπλές διακοπές και διπλάσια δώρα, μια ειδυλλιακή κατάσταση, ένα είδος διάψευσης της παρουσίασης της μητέρας. Προτείνω λοιπόν την ιδέα πως η μυθοπλασία αυτή του επέτρεπε να έχει τα πάντα χωρίς να επιλέγει. Ίσως η τρέχουσα δυσκολία που απαιτούσε μια επιλογή εκ μέρους του να σχετιζόταν με αυτό ! Και οι δύο φαίνεται να αναστατώνονται από την ιδέα αυτή, αλλά προφανώς δεν πολυκαταλαβαίνουν τις διαστάσεις της. 
Υποστήριξα ότι, δεδομένης της τρέχουσας εξέλιξης, χρειαζόμασταν να ρίξουμε βάρος στην  βελτίωση της ποιότητας του ύπνου και να λάβουμε υπόψη την εξάντληση του οικοσυστήματος. Μια νυχτερινή νοσηλεία προτάθηκε με αυτό το σκεπτικό. Στόχος ήταν επίσης να διαχωριστεί το αδύνατο ζευγάρι μητέρας / παιδιού και να επιτραπεί στην παλινδρόμηση του ασθενούς να περιέχεται διαφορετικά. Η απόφαση για τον χωρισμό δεν ήταν εύκολη στην υλοποίησή της, παρά την αρχική ανακούφιση της μητέρας, και οι δυο μας κατακλύζουν από ερωτήσεις γύρω από πρακτικά ζητήματα, κάτι που υπογραμμίζει την αμφιθυμία τους.

Πράξη  5 : Ένα γρήγορο μα εύθραυστο αποτέλεσμα
Ο ασθενής κοιμάται καλύτερα με αποτέλεσμα να αντικαταστήσουμε το νευροληπτικό με ελαφρύτερα αγχολυτικά. Ξεκινά και πάλι την εύρεση εργασίας και δείχνει να είναι σε θέση να αποφασίσει για τον εαυτό του. Ωστόσο, ικανοποιημένος από αυτή την έκβαση, αρνείται   να επιστρέψει στην εξέταση των προαναφερθέντων θεμάτων. Θεωρώντας εαυτόν «θεραπευμένο», είναι δεκτικός στην ιδέα μιας τακτικής παρακολούθησης και στο ότι το ΚΥΚ θα μπορούσε να γίνει το δίχτυ ασφαλείας του.

Πράξη 6 :  Η διαπίστωση μιας κατά το ήμισυ επιτυχίας 
Αν και ήμασταν σε θέση να ανακουφίσουμε τα συμπτώματα του ασθενούς και να διατυπώσουμε μια υπόθεση περί της ψυχικής του λειτουργίας, είναι προφανές εδώ ότι το αποτέλεσμα είναι μάλλον μέτριο, έστω και εάν αποφύγαμε την εξέλιξη του προβλήματός του σε “επείγον περιστατικό » και την σταδιακή φθορά των αμυντικών συστημάτων σε κάποια κατάσταση ανεπάρκειας. Ο ασθενής επανέρχεται σε κατάσταση λειτουργίας ψευδούς εαυτού. Δεν αντιλαμβάνεται, τουλάχιστον σε πρώτη φάση, την ευκαιρία για προβληματισμό που προσπαθήσαμε να του δώσουμε παρουσία της μητέρας του, εν μέσω μιας ατμόσφαιρας υποκειμενιζόντων σχολίων, κάτι που θα του επέτρεπε να αναλογιστεί τον εαυτό του με διαφορετικό τρόπο.
Οι επεξηγηματικές υποθέσεις που δεν αποτελούν αντικείμενο επεξεργασίας, ούτε μοιράζονται, παραμένουν ως αιτιολογικός μύθος για τον θεραπευτή. Δεν ενσωματώνονται στην αιτιότητα του ασθενούς, η οποία δίνει νόημα στο πόνο και στη ζωή. Συνεπώς, ο γιατρός επενδύεται σε ένα χώρο που διατηρεί μια δυνατότητα που κανείς ακόμη δεν έχει αξιοποιήσει ή μοιρασθεί.
Ωστόσο, η κατανόησή μας οδήγησε σε αποτελεσματικές θεραπευτικές πράξεις με έναν διαχωρισμό που έμμεσα έλεγε πως ο "μπαμπάς" ήταν παρών και πως η μαμά μπορούσε επιτέλους να κοιμηθεί ήσυχη. Βρεθήκαμε αντιμέτωποι με λειτουργικούς διχασμούς και όχι με απωθήσεις, ωστόσο τα ψυχικά στοιχεία που υπόκεινται των μηχανισμών δεν μπορούν εύκολα να ενσωματωθούν αφού εμφανιστούν σε μια συνεδρία, σαν να μην είχαν μια πρώτη ψυχική καταγραφή. Το ίχνος εξακολουθεί να είναι αρνητικό, ένα αποτύπωμα που δεν αξιοποιείται, δεν αναγνωρίζεται ψυχικά. Είναι η συμπεριφορά και η αντι-μεταβίβαση αυτές που δρουν με αποκαλυπτικό τρόπο και όχι οι συσχετισμοί του ασθενούς. Η επεξεργασία, επομένως, αυτών των στοιχείων πρέπει να γίνεται σε ένα δεύτερο χρόνο.
Σε περίπτωση επιτυχούς έκβασης, ο ΘΤ έχει ως στόχο να αποκαταστήσει τη ρευστότητα της άρθρωσης των πρωτογενών και δευτερογενών διαδικασιών μέσω της παρουσίας ενός τρίτου  ενσαρκωμένου σε ένα μεταβατικό χώρο που επιτρέπει μια νέα εσωτερίκευση σαν μια ευκαιρία διαλογισμού. Η ομιλούσα πράξη αποτελεί ένα πεδίο τριτοποίησης, εγκαθιδρύει την ύπαρξη και τη λειτουργία του τρίτου, ανακουφίζοντας τον πόνο και αποδίδοντάς του νόημα. Το αντικείμενο που ενσαρκώνουμε περνάει από μια θέση υποκατάστατου, θέση μονολιθικής επένδυσης, χωρίς παιχνιδίσματα, σε μια πιο διαφοροποιημένη θέση, πιο ενσαρκωμένη, πριν περάσουμε τελικά στη μεταβίβαση.

Θεωρητικές δυσκολίες
Μου φαίνεται πως η χρήση της σκέψης του Φρόιντ ως μοναδική αναφορά οδηγεί αναπόφευκτα σε μια παγίδα : στην ανάγκη να προτείνει κανείς ένα σκιαγράφημα της ψυχικής συσκευής και της λειτουργία της ως αυτόνομη δομή. Αυτή η υπόθεση δεν ισχύει για ασθενείς με μή νευρωτική λειτουργία. Θα πρέπει λοιπόν να «μαστορέψουμε» χρησημοποιώντας όλες τις θεωρίες που έχουμε στη διάθεσή μας. Θα μπορούσαμε να πούμε πως ακολουθούμε το σχόλιο στην υποσημείωση του 1911, επεκτείνοντάς το και προσπαθώντας να αναλύσουμε την πολυπλοκότητα της πυκνότητας της φροϋδικής σκέψης με μητρικές κατασκευές που να περιγράφουν τις υποθέσεις μας περί ψυχικής ανάπτυξης.
Μπορούμε να συλλάβουμε μια χρονικότητα της λειτουργίας συστήματων σχετικά οργανωμένων που συνυπάρχουν, αλλά από τα οποία ένα είναι το κυρίαρχο σε μια δεδομένη στιγμη t. Η πρόταση αυτή έχει νόημα μόνο εαν κάποιος αναλογιστεί μια πρώτη επαφή με την πραγματικότητα, όπου η επένδυση και η αντίληψη της τελευταίας δεν έχουν ακόμη πιστοποιηθεί καθώς η έδρα τους, το εγώ, είναι ανώριμο. Πρέπει λοιπόν να οραματιστούμε έναν παθητικό πρώτο χρόνο αίσθησης (διέγερση των αισθήσεων, ερεθισμός), που να αποτελεί   ταυτόχρονα μια ενεργή συνείδηση, με την αισθητηριακή έννοια, ενός αινιγματικού περιβάλλοντος που καλείται να γίνει "η πραγματικότητα". Αυτή η διαδικασία προϋποθέτει μια σταδιακή αναγνώριση των ποσοτήτων διέγερσης σε μορφές προσυμβολικές, οι οποίες θα λάβουν έπειτα μια γλωσσική μορφή που θα τους δίνει νόημα. Στην πραγματικότητα, οι πρώτες καταχωρίσεις / επενδύσεις δεν μπορούν να χαρακτηριστούν ως αντίληψη χωρίς την ωρίμανση της έδρας της τελευταίας, δηλαδή του εγώ. Η Piera Aulagnier και ο Wilfried Bion έχουν ήδη αναφερθεί με τον δικό τους τρόπο σ’αυτούς τους χρόνους και τρόπους οργάνωσης μέσω των υποθέσεων τους περί «εικονογράμματος» και «εικονογραφήματος» («pictogramme» και «pictographe») αντίστοιχα. Οι Frances Tustin, Esther Bick και πιο πρόσφατα η Geneviève Haag αναφέρονται σ’ αυτές τις σχέσεις με τη μορφή αυτοερωτικών οργανώσεων οι οποίες, στο βαθμό που μονιμοποιούνται, ορίζουν το αυτιστικό σύμπαν.
Η ανταπόκρισή μας, η ερμηνευτική μας πράξη πρέπει να διαφοροποιείται ανάλογα με τον τρέχοντα χώρο λειτουργίας του ασθενούς και βάσει του στοιχείου που θεωρούμε επικρατέστερο στην επενδυτική του κίνηση. Οι ασθενείς μας αναγκάζουν να εφευρίσκουμε μια ακρόαση και μια απάντηση στο πλαίσιο μιας σχέσης που ξεκινά με την ανακούφιση ενός πόνου, θέτοντας αργότερα σε προοπτική μια καλύτερη κατανόηση της ψυχικής λειτουργίας του ασθενούς.

Τρεις τρόποι αντίληψης/κατασκευής της πραγματικότητας
Για τον προσδιορισμό αυτών των προβλημάτων, ο Ogden (1994) προτείνει μια σύνθεση της εξέλιξης της λειτουργίας της ψυχής σε τρεις διαδικασίες, τρεις προσπάθειες δημιουργίας ενός ψυχολογικού νοήματος, τρεις διαστάσεις της αντίληψης / δημιουργίας της πραγματικότητας, οι οποίες στη συνέχεια καθορίζουν τις μήτρες των μεταβιβαστικών σχέσεων. Η δυναμική τους άρθρωση ορίζει το πεδίο στο οποίο ζούμε και ερμηνεύουμε κάθε νόημα σε κάθε στιγμή, γιατί καμία από αυτές τις λειτουργικές καταστάσεις δεν υπάρχει διαχωρισμένη από τις άλλες. Κάθε μια δημιουργεί, διατηρεί, απορρίπτει τις άλλες σε μια διαλεκτική σχέση. Η κατανόηση της άρθρωσης τους καθιστά δυνατή την καλύτερη κατανόηση των διακυβευμάτων των πεδίων της συνάντησης. Πράγματι, η υποδοχή αυτής της κίνησης σημαίνει ότι αποδέχεται κανείς να αποσταθεροποιηθεί και, ως εκ τούτου, να εξελιχθεί. Πρόκειται για  το ταυτοποιητικό  πεδίο της πιθανής αλλαγής των ασθενών.
α) Η αυτιστική/παρακείμενη κατάσταση, η πιο αρχαϊκή, είναι η ψυχική διάθεση που σχετίζεται με την επιφάνεια του δέρματος, με εντυπώσεις σε επίπεδο επομένως αισθητηριακό οι οποίες δεν έχουν ακόμη πιστοποιηθεί, εκτός από την αντίληψη του σκληρού / μαλακού. Ας θυμηθούμε αυτές τις συμπεριφορές συνεχούς αναζήτησης της οπτικής επαφής, του ασθενούς που κολλάει, που χτυπά την πόρτα και που εκφράζει πρωτόγονες αγωνίες υγροποίησης, σαν τα όρια του σώματος να μην είναι σταθερά και να κινδυνεύουν να εξαφανιστούν. Το χάδι ηρεμεί (προϋπόθεση της παθητικότητας) και η σταθερότητα των χεριών δίνει μια αίσθηση τονικότητας, το σώμα μπορεί να αντέξει (προϋπόθεση της δραστηριότητας πριν ακόμη την κινητικότητα). Η επαφή με τον άλλο γίνεται σε βάση μιμητική. Οι ιδιότητες του εξωτερικού (αυτού που θα γίνει αντικείμενο) διαμορφώνουν την επιφάνεια που αργότερα θα διαμορφώσει το εγώ. Παραδείγματος χάριν, το αντικείμενο του θηλασμού θεωρείται μαλακό, στρογγυλό αλλά χωρίς μια αναγνώριση που θα του απέδιδε τον χαρακτηρισμό ‘στήθος’ και ακόμη λιγότερο τον ποιοτικό χαρακτηρισμό καλό / κακό.
β) Η σχιζοειδής-παρανοειδής θέση αποτελεί μια εξέλιξη της προηγούμενης λειτουργίας. Το βρέφος βιώνει τις σκέψεις και αισθήσεις ως δυνάμεις και αντικείμενα φυσικά τα οποία επιβάλλονται στον ψυχικό του χώρο. Εάν η προηγούμενη λειτουργία μπορεί να χαρακτηριστεί ως προσυμβολική, εδώ βρισκόμαστε στην κατάσταση που η Hanna Segal ονόμασε συμβολική εξίσωση : το σύμβολο και το συμβολοποιημένο στοιχείο είναι ακόμη ένα και βρίσκονται σε πορεία διαφοροποίησης (ένα είδος πρώτου βαθμού επεξεργασίας, χωρίς ακόμη πρόσβαση στον δεύτερο). Στην πραγματικότητα, το εγώ είναι ακόμη πολύ ανώριμο για να λειτουργήσει ως τρίτος μεταξύ των δύο. Έτσι βρισκόμαστε στην παρούσα στιγμή. Ο χρόνος δεν έχει ακόμη τις τρεις διαστάσεις του. Το εγώ διαφοροποιείται από το μη εγώ που δεν αποτελεί ακόμη ξεχωριστό αντικείμενο. Χρησιμοποιείται έτσι χωρίς οίκτο, αμείλικτα (" ruthless ", κατά την ορολογία του Winnicott). Η απουσία του είναι κακή ή επικίνδυνη. Μπορεί να καταστραφεί, καθώς επισκευάζεται μαγικά. Ο χρόνος καταχωρείται ανιστόρητα. Η ιστορία ξαναγράφεται συνεχώς με μια ευμετάβλητη επιβεβαίωση του εαυτού και του αντικειμένου.
γ) Η ωρίμανση οδηγεί στην καταγραφή και το βίωμα της απώλειας  στην καταθλιπτική θέση. Δεν πρόκειται πλέον για μια στιγμιαία και άγρια ​​εμπειρία της ενορμητικής βίας ή για την αιφνιδιαστική εμφάνιση ενός αντικειμένου. Οι σκέψεις και τα συναισθήματα αναγνωρίζονται ως δημιουργίες της ίδιας της ψυχής. Οι εντάσεις δεν χρειάζεται να εκφορτιστούν, το αλεξι-διεγερτικό σύστημα εσωτερικοποιείται έχοντας την ικανότητα να διαχωρίζει, να περιμένει και να σκέφτεται κατά τη διάρκεια αυτής της περιόδου. Υπάρχει ένα παρελθόν που ηρεμεί το παρόν ενόψει ενός μέλλοντος. Το αντικείμενο γίνεται πλέον αντιληπτό ως ανεξάρτητο από το υποκείμενο, ως έχων τη δική του ζωή. Το μωρό ανησυχεί για τον άλλο. Όλα αυτά συνοδεύονται από μια θλίψη της απώλειας ενός παρελθόντος χαμένου για πάντα, γνωρίζοντας ωστόσο ότι το παρελθόν αυτό μας ανήκει, σαν ένας μύθος που γράφουμε οι ίδιοι.
Στη διαλεκτική τους άρθρωση η αυτιστική θέση αποτελεί το αισθητήριο έδαφος της εμπειρίας, η σχιζοειδής-παρανοειδής θέση παράγει τη ζωτικότητα της άμεσης αντίληψης και η καταθλιπτική θέση επιτρέπει τη δημιουργία του ιστορικού σε αναζήτηση νοήματος.

Κατανοώντας το νόημα της δράσης μας
Η επεξεργαστική μας προσπάθεια συνίσταται σε ένα εγχείρημα αντιπροσωπευτικής μορφοποίησης του άμορφου της ενορμητικής υπερχείλισης, απ΄όπου πηγάζει και η κρίση. Πλησιάζουμε τον ασθενή, ψάχνουμε τον άνθρωπο πίσω από το φαίνεσθαι και τον συμπτωματικό θόρυβο. Τον στηρίζουμε, ρηματοποιούμε την αμορφία ενός σιωπηρού πόνου, δημιουργώντας έτσι αναγνωριστικές γέφυρες. Προσπαθούμε να τιθασεύσουμε την αγριότητα των ενορμήσεων εφαρμόζοντας ένα είδος όπως θα έλεγε ο Freud (1930) "Kulturarbeit" (πολιτισμική δραστηριότητα) σε μια ατμόσφαιρα που πλησιάζει τη μητρική ναρκισσιστική αποπλάνηση (Laplanche, 2007). Χρησιμοποιούμε πράξεις, διασφαλίσεις και περιορισμούς των καταστρεπτικών κινήσεων (Azoulay, 2016). Εάν σε αυτό το πλαίσιο διατηρούμε την τριτοποιημένη μας ταυτότητα, περνάμε έτσι το μήνυμα ότι είναι δυνατό να τιθασευθεί η καταστροφικότητα που εισβάλλει στο πεδίο της συνάντησης.  Διότι, η κατάρρευση των τριτογενών διαδικασιών του ασθενούς θέτει σε κίνηση τις αντίστοιχες του συνομιλητή του μέσω της προβολής. Ο ΘΤ προτείνει ένα πλαίσιο προστατεύοντας τη ρευστότητα των τριτογενών διαδικασιών οι οποίες λειτουργούν διαφορετικά ανάλογα με την ψυχική ανάπτυξη των ασθενών.

Η κλινική συνάντηση όσο το δυνατόν πλησιέστερα στην τρέχουσα ψυχική λειτουργία
Οι άνθρωποι είναι αιτιώδη όντα, ιστορικοί σε αναζήτηση νοήματος, δημιουργοί αιτιολογικών μύθων. Ο ασθενής χρησιμοποιεί τις μήτρες της οργάνωσης των πρωταρχικών φαντασιώσεών του. Μετατρέπει την αλχημεία της διαλεκτικής άρθρωσης αυτών των ίδιων φαντασιώσεων για να κατευθύνει την πορεία των ψυχικών γεγονότων. Επομένως, η αντίληψη και η οργάνωση της πραγματικότητας εξαρτώνται από αυτήν.
 Η μητέρα προσφέρει το πρώτο αλεξι-διεγερτικό σύστημα και ταυτόχρονα υποστηρίζει την λειτουργία της φαντασιωσικής δραστηριότητας του παιδιού. Αποπλανεί (Laplanche, 2007) το βρέφος όταν το διαπερνά με  αινιγματικά σημαίνοντα, αλλά και όταν το εγκαταλείπει για έναν άλλο. Το βρέφος στη συνέχεια ανακαλύπτει πως δεν αποτελεί το μοναδικό αντικείμενο αγάπης, ανακάλυψη που ξεκινά μια ταυτοποιητική κίνηση προς το χώρο που κατέχει η μητέρα. Η πρωταρχική σκηνή είναι μια κατασκευή που προσπαθεί να απεικονίσει την απουσία των γονέων και τη δραστηριότητά τους. Προϋποθέτει μια προσπάθεια μετριασμού του κενού ελέγχοντας την αγωνία της απουσίας, δημιουργώντας ταυτοποιήσεις με τους πρωταγωνιστές του παιδικού σεναρίου. Η φαντασίωση ευνουχισμού ερμηνεύει εκ νέου αυτές τις κινήσεις σε δεύτερο χρόνο, δίνοντάς τους μια τριτοποιημένη μορφή πιο σκηνοθετημένη, πιο σεξουαλική και συνδεδεμένη. Το Οιδιπόδειο Σύμπλεγμα στην φθίνουσα μορφή του είναι κληρονόμος αυτού του συνόλου που σχηματίζει ένα ταυτοτικό βάθρο και μια αναγνωρισμένη ικανότητα ταύτισης, που δεν βασίζεται στην μίμηση ή χρήση του άλλου ως εξωτερικής επιβεβαίωσης της κίνησης (Couvreur, 2000).
Η δραστηριότητα της πρωταρχικής φαντασίωσης λειτουργεί  σε συνεχή  συνειρμική  σχέση με τούς άλλους φαντασιωσικούς χώρους. Με αυτό τον τρόπο,  το βρέφος  θα μετατρέψει το αίσθημα της εγκατάλειψης σε εμπειρία αποπλάνησης (αρνητικά και θετικά), θα μετατρέψει το αίσθημα αδυναμίας σε αυτό του απαγορευμένου. Θα συνδέσει την αμείλικτη αγάπη και την ανυπόφορη οργή περνώντας στο ενδιαφέρον για τον άλλο ή στο μίσος. Δίνει λοιπόν φαντασιωσικές μορφοποιήσεις στην έλλειψη η οποία μετατρέπει έτσι την ανάγκη πλήρωσης ενός κενού σε χώρο επιθυμίας. Η αποπλάνηση, η πρωταρχική σκηνή και ο ευνουχισμός διαρθρώνονται διαλεκτικά σε μια συνεχή διαδικασία δημιουργίας νοήματος.
Ο Λακάν προσπάθησε να περιγράψει αυτές τις διαρθρώσεις μιλώντας για πραγματική στέρηση, φαντασιακή αναστάτωση και συμβολικό ευνουχισμό, χρησιμοποιώντας το σύστημα του RSI για να απεικονίσει την απώλεια. Θα μπορούσαμε να συγκρίνουμε τις προτάσεις του Lacan και του Ogden. Με αυτό τον τρόπο, το Πραγματικό του Λακάν αντιστοιχεί στην προσυμβολική ανησυχία, ενώ το Φανταστικό παρουσιάζεται ως ισοδύναμο της συμβολικής εξίσωσης της Hanna Segal. Το Συμβολικό με τη σειρά του απεικονίζει μια καταγραφή στην αλυσίδα των σημαινόντων δίνοντας νόημα σ’ αυτό που αντιστοιχεί στο ψυχικό έργο της ανάπτυξης της καταθλιπτικής θέσης. 
Στην περίπτωση του ασθενούς μας, βλέπουμε καθαρά πώς η ταυτοτική του αναζήτηση προσδιορίζεται από μια «επίπεδη» πρωταρχική σκηνή, χωρίς βάθος την οποία ο ίδιος έχτισε και η οποία, μέσα στην αποσταθεροποίηση της υποχωρούσε σταδιακά προς μια αυτιστική/παρακείμενη κατάσταση λειτουργίας (κολλούσε επάνω στη μητέρα του). Ο διαχωρισμός που προτείναμε απευθυνόταν επομένως σε αυτόν τον τύπο λειτουργίας. Τα «υποκειμενίζοντα σχόλια» επέτρεψαν μια πρώτη καταγραφή των διχασμένων στοιχείων του ψυχισμού του ασθενούς, αλλά δεν είναι παρά μια επεξεργασία σε δεύτερο χρόνο και μια αναπτυξιακή ανάκαμψη που θα επιτρέψουν μια πραγματική ψυχική εξέλιξη.


Εν είδει επιλόγου
Κλείνοντας την σημερινή εισήγηση θα ήθελα να θυμίσω ότι η ψυχαναλυτική θεωρία έχει προχωρήσει μέσα από περίπλοκες διαδικασίες που ενέχουν τόσο το όνειρο όσο και την πράξη, που ενέχουν και αρθρώνουν διαλεκτικά στην αναλυτική πρακτική: συνειρμό/αναμνηση, πράττειν και φυσικά την αναλυτική διεργασία που εκ των υστέρων θα δώσει ένα νέο νόημα. Να τολμήσω να σας θυμίσω ότι η έννοια της ενόρμησης του θανάτου πρωτοσχηματίστηκε στο μυαλό του Φρόιντ σαν μια κυριακάτικη ονειροφαντασία σε μια εποχή όπου η ψυχαναλυτική πρακτική περνούσε έντονη κρίση. Επίσης σε ένα κείμενο όπου ο Φρόιντ κάνει εικασίες για την γέννηση του συμβολισμού τελειώνει το κείμενο με μια αναφορά στον Φάουστ του Γκαιτε « Εν αρχή είναι η πράξη ». Θέλω να πω απλά ότι για να σκεφτούμε χρειαζόμαστε να ξεχωρίζουμε έννοιες όπως το ονειρεύεσθαι και το πράττειν του συμποσίου η τον ΘΤ του δικού μου κειμένου αλλά η κλινική και η ζωή, αν μού επιτρέπεται, είναι λίγο πιο πολύπλοκη και σύνθετη.

Παράρτημα
Μια απεικόνιση του Θεσμικού Τρίτου «Η Παρθένος και το Θείο Τέκνο με την Αγία Άννα» του Λεονάρντο Ντα Βίντσι. 
Αυτός ο πίνακας, από τους πιο όμορφους αλλά και πιο ανησυχητικούς, σχολιάστηκε λαμπρά από τον Freud. Παρατηρούμε ότι το παιδί παίζει ήσυχα στα πόδια της μητέρας του, την οποία με τη σειρά της κρατάει η δική της μητέρα. Το παιδί παίζει γνωρίζοντας ότι αν γυρίσει το κεφάλι του, ένα άτομο είναι εκεί για να καλύψει τις ανάγκες του, συμπεριλαμβανομένης και αυτής της αποφυγής της απομόνωσης. Το βλέμμα του παιδιού είναι στραμμένο προς τη μητέρα. Εδώ έχουμε μια απεικόνιση της έκφρασης του Winnicott "του να είναι κάποιος μόνος παρουσία ενός γονέα". Η μητρική φροντίδα περιέχει τον ψυχισμό του παιδιού μέσω της ηρεμίας που παρέχει το γεγονός του να βρίσκεται και η ίδια στα χέρια κάποιου. Αυτό το τριτοποιημένο σύστημα, αβέβαιο και εύθραυστο, βασίζεται σε λειτουργικούς διχασμούς που καλούνται να τεθούν σε κίνδυνο, εξ ου και η υπόγεια ανησυχία που ο πίνακας ενδέχεται να προκαλέσει. Η πατρική φιγούρα απουσιάζει εξ ορισμού. Επομένως, παρατηρούμε μια προοπτική θλίψης των γυναικείων βλεμμάτων που προεικονίζουν ήδη τον αμνό του Θεού, ο οποίος, μέσα από την αναζήτηση για τον πατέρα, θα οδηγηθεί στη θυσία. 
Ο τρίτος απεικονίζεται σε αυτό τον πίνακα ως μια ιδέα του «κρατώ κάποιον στα χέρια μου» μεταξύ τριών γενιών, μια διάσταση της μεταβίβασης που εμπλέκει και τους γονείς των γονιών. Εξασφαλίζει τη λειτουργία των εννοιών του αριθμού, του χώρου, του χρόνου και της ιδιαιτερότητας των γονεικών ρόλων, καθώς και της διαφοράς των γενεών και των φύλων. Δεν έχουμε εδώ όλα αυτά τα στοιχεία, αλλά το σύστημα αντέχει χάρη στις συμβολικές αρθρώσεις που ονόμασα "μαστορέματα". 
Αν τα αναγνωρίσουμε τότε ανοίγουμε τον δρόμο προς την αντιμετώπισή τους, προσφέροντας στους ασθενείς την ελπίδα να προχωρήσουν περισσότερο στην ψυχική τους διαδρομή.

